Covid19: 24 घंटे में  44,230 नए मामले आए, 555 लोगों की मौत
पिछले 24 घंटे में कुल 44,230 नए मामले सामने आए और 42,360 लोग ठीक हुए हैं जबकि इस दौरान कुल 555 लोगों की मौत हुई है।
नई दिल्ली: देश भर में कोरोना के मामलों की संख्या में वृद्धि दर्ज की गई है। पिछले 24 घंटे में कुल 44,230 नए मामले सामने आए और 42,360 लोग ठीक हुए हैं जबकि इस दौरान कुल 555 लोगों की मौत हुई है।  44,230 नए मामले सामने आने के साथ ही कोरोना के कुल मामले बढ़कर  3,15,72,344 हो गए हैं। वहीं अबतक 3,07,43,972 मरीज इस संक्रमण से मुक्त हो चुके हैं। कोरोना वायरस से अबतक कुल 4,23,217 लोगों की मौत हो चुकी है।केन्द्रीय स्वास्थ्य मंत्रालय की ओर से शुक्रवार को सुबह आठ बजे जारी किए गए अद्यतन आंकड़ों के अनुसार, देश में लगातार तीसरे दिन उपचाराधीन मरीजों की संख्या में बढ़ोतरी दर्ज की गई। देश में अभी 4,05,155 लोगों का कोरोना वायरस संक्रमण का इलाज चल रहा है, जो कुल मामलों का 1.28 प्रतिशत है। पिछले 24 घंटे में उपचाराधीन मरीजों की संख्या में 1,315 बढ़ोतरी दर्ज की गई। मरीजों के ठीक होने की राष्ट्रीय दर 97.38 प्रतिशत है। आंकड़ों के अनुसार, देश में अभी तक कुल 46,46,50,723 नमूनों की कोविड-19 संबंधी जांच की गई है, जिनमें से 18,16,277 नमूनों की जांच बृहस्पतिवार को की गई। नमूनों के संक्रमित आने की दैनिक दर 2.44 प्रतिशत है। वहीं, नमूनों के संक्रमित आने की साप्ताहिक दर 2.43 प्रतिशत है। देश में अभी तक कुल 3,07,43,972 लोग संक्रमण मुक्त हो चुके हैं और कोविड-19 से मृत्यु दर 1.34 प्रतिशत है। देश में अभी तक कोविड-19 रोधी टीकों की कुल 45.60 करोड़ खुराक दी जा चुकी हैं। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख के पार हो गए। देश में 19 दिसम्बर को ये मामले एक करोड़ के पार, चार मई को दो करोड़ के पार और 23 जून को तीन करोड़ के पार चले गए थे। इनपुट-भाषा